NARIADENIE KOMISIE (ES) č. 149/2007
z 15. februára 2007
o zápise názvu do registra zaručených tradičných špecialít - Boerenkaas (ZTŠ)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 509/2006 z 20. marca 2006 o zaručených tradičných špecialitách z poľnohospodárskych výrobkov a potravín (1), a najmä na jeho článok 9 ods. 4 prvý podosek,
keďže:
(1)
Žiadosť Holandska o zápis názvu „Boerenkaas“ sa zverejnila v Úradnom vestníku Európskej únie (2) v súlade s prvým pododsekom článku 8 ods. 2 nariadenia (ES) č. 509/2006 a v zmysle článku 19 ods. 3 uvedeného nariadenia.
(2)
Keďže Komisii nebola oznámená žiadna námietka v súlade s článkom 9 nariadenia (ES) č. 509/2006, tento názov sa musí zapísať do registra.
(3)
V žiadosti sa takisto požiadalo o ochranu uvedenú v článku 13 ods. 2 nariadenia Rady (EHS) č. 2082/92 zo 14. júla 1992 o osvedčeniach špecifického charakteru na poľnohospodárske výrobky a potraviny (3), ktorý zodpovedá článku 13 ods. 2 nariadenia (ES) č. 509/2006. Keďže sa nevzniesli námietky, nepreukázalo sa, že by sa názov legálne používal, že by bol všeobecne známy a hospodársky významný pre podobné poľnohospodárske produkty či potraviny. Je preto vhodné žiadosť schváliť,
PRIJALA TOTO NARIADENIE:
Článok 1
Názov uvedený v prílohe k tomuto nariadeniu sa zapisuje do registra.
Ochrana uvedená v článku 13 ods. 2 nariadenia (ES) č. 509/2006 sa uplatňuje.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 15. februára 2007